  Анжелика Тихонова корреспондент 19-тӥ оштолэзе Удмуртиысь нюлэсъёсын тылпу потонлы кышкытлыко вакыт кутскиз. Элькунысь инкуазь узырлыкъя но инкуазез утёнъя министерстволэн пуктэтэзъя, со зоро сӥзьыл куазь юнматскытозь яке лымы шобрет вӧлдӥськытозь кыстӥськоз. Со сярысь улосвыл тӧролэн но кивалтэтлэн пресс-службазы ивортӥз. Элькунамы вань улӥсьёсты но куноосты тылпу потон кышкытлыклэсь утиськон куронъёсты быдэсъяны, нюлэсъёсын но куасьмем будосъёсын нюлэс кушъёсын тылэн чакласькыса вырыны куриськом! Денис Удалов, Удмуртиысь инкуазь узырлыкъя но инкуазез утёнъя министрТылпу потонлы кышкытлыко вакытэ уг яра: векчи лысо нюлэсъёсын, тылӟиськем бервылъёсын, сьӧдь сюй интыосын, нюлэс дасям интыосын, куасьмем турыно интыосын, писпуос улын тылскыны; ӝуась шыртылэз, тамак пумъёсты, пиялаосты куяны; пӧйшуранын ӝуась яке гыбдась пыжез уже кутыны; вӧйёсын, бензинэн, керосинэн яке мукет ӝуась суретэн коттэм арбериосты келляны; машиналэн двигателез ужаку заправить карыны, двигателез алама ужаку уже кутыны, эстӥськон поныку машина вӧзын кыскыны; сьӧд сюй интыосын усьтэм тылын ужаны. Пуктэтэз тӥям понна штрафъёс чакламын: - нимаз адямиослы – 5 сюрс манетозь; - ужоскето муртъёслы – 50 сюрс манетозь; - юридик огазеяськонъёслы – 1 миллион манетозь. Нюлэскын тылпу потонын янгыш муртэз уголовной кылкутон улэ но кыскыны быгато Денис Удаловлэн кылъёсызъя, 2020-тӥ арын тылпу потонлы кышкытлыко вакыт элькунамы лачмыт ортчиз. Гужем ӵоже 22 нюлэс тылпуос потазы. 2019-тӥ арен ӵошатыса, тылпуэн басьтэм интыослэн быдӟалазы куинь поллы кулэсмиз. Тылэз кысон ужрадъёсы 140 адямиез но 62 техникаез поттазы. Пусъём, нюлэс тылпуосты кысон ужрадъёсы «Экология» йӧскалык ӵектос улсын басьтэм техникаез но куто. Ӵектос ужаны кутскем дырысен элькунамы оглом 76 машинаос но 136 ужан тӥрлыкъёс вуизы. Туэ эшшо 13 выль техника вуттозы.  Тегъёс: Ижкар тылпу Удмуртия нюлэс инкуазь гужем Инкуазьузырлыкъяминистерство  